એ સાંજે યુવરાજ અને મનુએ પાર્ટી કરી. ખાસ કરીને યુવરાજ આજે બહુ ખુશ હતો. અભિમાનથી છલકાતી એની છાતી આજે ટી-શર્ટ ફાડીને બહાર આવી જશે એવું લાગી રહ્યું હતું. બંને નશામાં ચકચૂર બનીને મુંબઈની સડકો પર લથડિયાં ખાતાં ચાલી રહ્યા હતા. રાતના ત્રણ વાગ્યા હતા. પોલીસની ગાડીની સાયરન સંભળાઈ એટલે બંને એક બાંકડા પાછળ સંતાઈ ગયા. પછી ગાડી ચાલી ગઈ પણ એ ઊભા ના થયા. સસ્તી સિગારેટના ધુમાડા ઉડાડતા બંને ત્યાં જ બેસી રહ્યા. મનુ યુવરાજની પીઠ થાબડી રહ્યો હતો, ‘દોસ્ત, તું કમાલ છે. મને તો લાગે છે કે તું દુનિયાનો મોટામાં મોટો સાયબર હેકર છે.’